8.		Zmluva o založení neziskovej organizácie poskytujúcej
			všeobecne prospešné služby (§ 5 až 13 ZoNO)
Zmluvné strany
1.	Obec Šumiac, IČO
zastúpená jej starostom Milanom Longauerom, nar. 12. 7. 1965, r. č. ..........., bytom Šumiac č. 373
2.	Občianske združenie „Tretí vek“, IČO
zastúpené predsedom správnej rady Petrom Bielym, nar. 31. 12. 1968, r. č. ............................., bytom Šumiac č. 22 a
3.	Občianske združenie „Jasná hviezda“, IČO
 zastúpené predsedom správnej rady Ivorom Polomským, nar. 1. 5. 1970, r. č. .............................., bytom Zlatné č. 3
uzatvárajú dňa 15. 1. 2023
zmluvu o založení neziskovej organizácie poskytujúcej všeobecne prospešné služby.
Čl. I
Účastníci zmluvy (zakladatelia) zakladajú podľa ustanovení § 5 zákona č. 213/1997 Z. z. neziskovú organizáciu poskytujúcu všeobecne prospešné služby (ďalej len „organizácia“) pod názvom „Jupiter“. 
Čl. II
Sídlo organizácie je Šumiac, Námestie hrdinov č. 3 (ďalej len „obec“).
Čl. III
Organizácia sa zakladá na čas neurčitý.
Čl. IV
Účelom organizácie je:
1.	opatrovateľská služba pre osamelých a nevládnych občanov,
2.	poskytovanie stravy občanom tretieho veku.
Čl. V
Uvedené služby sa poskytujú za vopred zmluvne určených podmienok všetkým užívateľom v rovnakom rozsahu a kvalite.
Čl. VI
Účastníci zmluvy vkladajú do organizácie nasledovné vklady:
1.	Obec Šumiac: budovu bývalej materskej škôlky v hodnote 25 000 € (slovom dvadsaťpäťtisíc eur), určenej súdnym znalcom,
2.	Občianske združenie Tretí vek: peňažný vklad v sume 1 660 € (slovom jedentisíc šesťstošesťdesiat eur),
3.	Nadácia Jasná hviezda: peňažný vklad v sume 1 660 € (slovom jedentisícšesťstošesťdesiat eur).
Čl. VII
Vklad do organizácie uvedený v čl. VI bod 1 nie je možné scudziť bez súhlasu vkladateľa.
Čl. VIII
1.	Okruh poskytovaných všeobecne prospešných služieb podľa čl. IV nie je možné v priebehu prvých piatich rokov od založenia organizácie zúžiť bez súhlasu všetkých zakladateľov.
2.	Účastníci zmluvy sa zaväzujú trvalo podporovať účel založenej organizácie.
Čl. IX
Správna rada a dozorná rada organizácie sa budú vytvárať na princípe paritného zastúpenia zakladateľov.
Čl. X
Ustanovenia zakladateľskej listiny je možné meniť len na základe súhlasu všetkých zakladateľov.
Čl. XI
Zmeny v ustanoveniach štatútu vykonávajú výlučne zakladatelia na základe súhlasu každého z nich.
Čl. XII
Účastníci zmluvy poverujú starostu obce Šumiac podať do 60 dní od podpísania tejto zakladateľskej zmluvy písomný návrh na zápis organizácie do registra.
Šumiac 15. 1. 2023
	úradne overené podpisy zakladateľov
Poznámka
Nezisková organizácia, ktorú môže založiť fyzická osoba, právnická osoba alebo štát, sa zakladá zakladacou listinou podpísanou všetkými zakladateľmi. Pravosť podpisov všetkých zakladateľov musí byť úradne osvedčená. Neziskovú organizáciu môže založiť aj jeden zakladateľ, pravosť jeho podpisu však musí byť úradne osvedčená. Po zápise neziskovej organizácie do registra nie je možné zmeniť, vymazať alebo doplniť zakladateľa.
Zakladacia listina obsahuje
a)	názov a sídlo neziskovej organizácie,
b)	dobu, na akú sa nezisková organizácia zakladá, ak nie je založená na dobu neurčitú,
c)	druh všeobecne prospešných služieb,
d)	meno a priezvisko fyzickej osoby alebo názov právnickej osoby, rodné číslo fyzickej osoby alebo identifikačné číslo právnickej osoby, trvalý pobyt fyzickej osoby alebo sídlo právnickej osoby, ak sú zakladateľmi,
e)	meno, priezvisko, rodné číslo a adresu trvalého pobytu prvých členov správnej rady, dozornej rady (revízora), riaditeľa a členov ďalšieho orgánu, ak je zriadený,
f)	peňažné vklady jednotlivých zakladateľov, nepeňažné vklady jednotlivých zakladateľov a ich peňažnú hodnotu určenú znaleckým posudkom, ak sú vložené.
Vzniká dňom, keď rozhodnutie registrového úradu o registrácii nadobudlo právoplatnosť.
Písomný návrh na zápis neziskovej organizácie do registra musí podať zakladateľ alebo osoba na to ním písomne splnomocnená do 60 dní od založenia neziskovej organizácie. Pravosť podpisu navrhovateľa musí byť úradne osvedčená.
Súčasťou návrhu na zápis je zakladacia listina, štatút, písomné vyhlásenie zakladateľa o konečnom užívateľovi výhod a čestné vyhlásenie zakladateľov. Štatút musia podpísať všetci zakladatelia. V čestnom vyhlásení zakladateľov sa musia uviesť údaje o tom, v ktorých neziskových organizáciách pôsobili alebo pôsobia ako zakladatelia alebo členovia orgánov neziskovej organizácie.
Ak má nezisková organizácia poskytovať služby uvedené v § 3 ods. 4 zákona č. 346/2018 Z. z. o registri mimovládnych neziskových organizácií a o zmene a doplnení niektorých zákonov v platnom znení, je povinná do 30 dní od splnenia podmienok ustanovených týmito osobitnými predpismi preukázať ich splnenie registrovému úradu.